טיל רב עוצמה פוגע במשכן הכנסת בירושלים וגורם להרס רב או קריסת גג המבנה כתוצאה מרעידת אדמה. אלה שני התרחישים שתרגלו אתמול (יום ה') אנשי משמר הכנסת במתקן האימונים של פיקוד העורף דרומית לאשקלון, סמוך לחוף זיקים.

במשך שעות התאמנו 35 אנשי משמר הכנסת וצוותי הרפואה הקבועים של המשכן התמודדות עם חילוץ לכודים מתוך ההריסות. המתרגלים לבשו את בגדי החילוץ, חבשו את הקסדות ובמסגרת ההכשרה הייחודית יצאו למשימות שונות בין ההריסות.

תרגיל אנשי משמר הכנסת במתקן האימונים מדרום לאשקלון (צילום: בראל אפרים )

אנשי משמר הכנסת בתרגיל (צילום: בראל אפרים )

(צילום: בראל אפרים )

הם למדו כיצד להעביר הנחיות, עבודה בצוות והענקת טיפול רפואי במקביל לחילוץ. "חברים, בני גנץ לכוד, הוא בהכרה אבל פצוע, דחוף אלונקה", נשמע אחד מאנשי משמר הכנסת במסגרת התרגיל. אחר צעק: "תביאו אינפוזיה לניר ברקת". מתרגל נוסף צעק: "דוד אמסלם. חברים, מי ניגש אליו? הוא לא מצליח לצאת לבד", ואחר נשמע אומר: "נפתלי בנט סובל מכאבים. תשלחו אליו רופא".

בין לבין ניצלו המשתתפים את התרגיל גם לשילוב הומור: "אל תעשו סלקציה בחילוץ, מי בקואליציה או מי באופוזיציה", צעק אחד המתרגלים. בסופו של התרגיל "חולצו" כל נבחרי הציבור.

(צילום: בראל אפרים )

(צילום: בראל אפרים )

(צילום: בראל אפרים )

אבנר דגני, ראש מערך החירום במשמר הכנסת, אמר: "כוחות של פיקוד העורף ומשמר הכנסת והרפואה דימו אתר הרס בתוך הכנסת. שילוב הכוחות הוא מכפיל כוח להיערכות לחירום. אנחנו ניתן את המענה הראשוני בכל אירוע חירום והרס או פיגוע המוני וחשוב לתרגל. זאת הפעם הראשונה שאנו עורכים תרגיל כזה ובשאיפה שלנו להיות גם כוח החילוץ הראשון לכל קריית הממשלה בירושלים".

מנכ"ל הכנסת אלברט סחרוביץ' אמר: "הכנסת היא מקום אסטרטגי ואחד מסמלי השלטון החשובים בישראל, ועל כן ישנה חשיבות רבה לשמירת מוכנות הכנסת ומקצועיות אנשיה לתרחישי קיצון בשעת חירום. פגרת הבחירות היא זמן מצוין לשמירת כשירות והתמקצעות הכוחות. כולנו תקווה שרק נמשיך להתאמן ולא נזדקק לרגע האמת".

קצין הכנסת ניצב יוסי גריף סיכם: "אני רואה חשיבות גדולה מאוד בהכשרת הכוח ובהיערכות של המשמר ועובדי הכנסת למצבי חירום בכנסת ובקריית הממשלה - מוכנות משכן הכנסת בצורה מיטבית לאירועי חירום".